พระราชกฤษฎีกา
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี
และสำนักงานปลัดกระทรวง
กระทรวงกลาโหม
พ.ศ.
๒๕๐๓
 

ในพระปรมาภิไธย
พระบาทสมเด็จพระปรมินทรมหาภูมิพลอดุลยเดช
สังวาลย์
ผู้สำเร็จราชการแทนพระองค์
ให้ไว้
ณ วันที่ ๒๗ ธันวาคม พ.ศ. ๒๕๐๓
เป็นปีที่
๑๕ ในรัชกาลปัจจุบัน

โดยที่เป็นการสมควรแบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี และสำนักงานปลัดกระทรวง กระทรวงกลาโหม

พระมหากษัตริย์อาศัยอำนาจตามความในมาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓
จึงมีพระบรมราชโองการให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี และสำนักงานปลัดกระทรวง กระทรวงกลาโหม พ.ศ. ๒๕๐๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้แบ่งส่วนราชการสำนักงานเลขานุการรัฐมนตรี
ดังนี้
(๑) แผนกการเมือง
(๒) แผนกตรวจสอบเรื่องราวและความเห็น

มาตรา ๔ แผนกการเมือง
มีหน้าที่ราชการทางการเมืองที่เกี่ยวกับกระทรวงกลาโหม มีหัวหน้าแผนกการเมืองเป็นผู้บังคับบัญชารับผิดชอบ

มาตรา ๕ แผนกตรวจสอบเรื่องราวและความเห็น
มีหน้าที่เกี่ยวกับการตรวจสอบเรื่องราวและความเห็น การสารบรรณการเงิน
และการพลาธิการของสำนักงานเลขานุการรัฐมนตรีมีหัวหน้าแผนกตรวจสอบเรื่องราวและความเห็นเป็นผู้บังคับบัญชารับผิดชอบ

มาตรา ๖ ให้แบ่งส่วนราชการสำนักงานปลัดกระทรวง
ดังนี้
(๑) กรมเสมียนตรา
(๒) กรมพระธรรมนูญ
(๓) กรมการเงินกลาโหม
(๔) กรมราชองครักษ์
(๕) กรมการพลังงานทหาร
(๖) กรมการอุตสาหกรรมทหาร

มาตรา ๗ กรมเสมียนตรา มีหน้าที่เกี่ยวกับการสารบรรณ
การกำลังพล การสัสดี และกิจการของสภากลาโหม
ตลอดจนราชการประจำทั่วไปของกระทรวงกลาโหม
มีเจ้ากรมเสมียนตราเป็นผู้บังคับบัญชารับผิดชอบ

มาตรา ๘ กรมพระธรรมนูญ มีหน้าที่เกี่ยวกับศาลทหาร
อัยการทหาร นายทหารพระธรรมนูญ
ราชการในส่วนธุรการและวิชาการที่เกี่ยวกับกฎหมายและสังคมศาสตร์ มีเจ้ากรมพระธรรมนูญเป็นผู้บังคับบัญชารับผิดชอบ

มาตรา ๙ กรมการเงินกลาโหม
มีหน้าที่เกี่ยวกับการงบประมาณ การเงิน การบัญชีเงิน การตรวจบัญชีเงิน
เบี้ยหวัดบำเหน็จบำนาญ ควบคุมการใช้จ่ายเงินให้เป็นไปตามระเบียบแบบแผนของทางราชการ
และการที่ดินของกระทรวงกลาโหม มีเจ้ากรมการเงินกลาโหมเป็นผู้บังคับบัญชารับผิดชอบ

มาตรา ๑๐
กรมราชองค์รักษ์
มีหน้าที่ตามกฎหมายว่าด้วยราชองครักษ์
มีสมุหราชองครักษ์เป็นผู้บังคับบัญชารับผิดชอบ

มาตรา ๑๑
กรมการพลังงานทหาร
มีหน้าที่วางแผนดำเนินการควบคุม วิจัย พัฒนา ผลิต จัดหา
สะสมและให้บริการเกี่ยวกับน้ำมันเชื้อเพลิง
หรือผลิตภัณฑ์ปิโตรเลียมและการพลังงานอื่นตามนโยบายของกระทรวงกลาโหม
ควบคุมและส่งเสริมกิจการขององค์การซึ่งผลิตหรือทำการค้าน้ำมันเชื้อเพลิงหรือผลิตภัณฑ์ปิโตรเลียมตามที่ได้รับมอบหมาย
มีเจ้ากรมการพลังงานทหารเป็นผู้บังคับบัญชารับผิดชอบ

มาตรา ๑๒
กรมการอุตสาหกรรมทหาร
มีหน้าที่วางแผนและดำเนินการอุตสาหกรรมที่เกี่ยวกับราชการทหารตามนโยบายของกระทรวงกลาโหม
โดยประสานงานกับกระทรวงอื่นเฉพาะที่เกี่ยวกับการอุตสาหกรรมซึ่งจะเป็นปัจจัยใช้ในการทหารและควบคุมและส่งเสริมกิจการขององค์การอุตสาหกรรมต่างๆ
ตามที่ได้รับมอบหมาย มีเจ้ากรมการอุตสาหกรรมทหารเป็นผู้บังคับบัญชารับผิดชอบ

มาตรา ๑๓
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้


ผู้รับสนองพระบรมราชโองการ
จอมพล
ส. ธนะรัชต์
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่มาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓ บัญญัติว่า
การแบ่งส่วนราชการกระทรวงกลาโหมตามที่กำหนดไว้ในมาตรา ๘
ออกเป็นส่วนราชส่วนใหญ่ถัดลงไป และการกำหนดหน้าที่ของส่วนราชการนั้นๆ
ให้ตราเป็นพระราชกฤษฎีกา จึงสมควรตราพระราชกฤษฎีกาฉบับนี้


































ฐาปนี/แก้ไข
๘
พฤศจิกายน ๒๕๔๕
B+A(C)
ปฐมพร/ปรับปรุง
๒๖
มกราคม ๒๕๕๐

[๑]ราชกิจจานุเบกษา
เล่ม ๗๗/ตอนที่ ๑๑๒/ฉบับพิเศษ หน้า ๓๐/๓๑ ธันวาคม ๒๕๐๓